เมืองไทยฯเปิดขายยูนิตลิงค์
เมืองไทยประกันชีวิต ได้ฤกษ์ส่งยูนิตลิงค์ลงตลาด หวังจับคนรุ่นใหม่ รับดอกเบี้ยขาลง
31 พ.ค. 2559

เมืองไทยประกันชีวิต ได้ฤกษ์ส่งยูนิตลิงค์ลงตลาด หวังจับคนรุ่นใหม่ รับดอกเบี้ยขาลง 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้เปิดตัวแบบประกันใหม่ “เมืองไทยยูนิตลิงค์ 1” ซึ่งเป็นแบบประกันชีวิตควบการลงทุน (ยูนิตลิงค์) ครั้งแรกของบริษัท เพื่อเป็นทางเลือกให้กับลูกค้าในการวางแผนการเงินผ่านประกันชีวิตและการลงทุนในรูปแบบใหม่ที่ให้ผลตอบแทนและความคุ้มครองที่คุ้มค่า โดยเฉพาะในช่วงทิศทางดอกเบี้ยขาลงในปัจจุบัน 
“ในปีนี้เราพร้อมที่จะรุกและผลักดันผลิตภัณฑ์ยูนิตลิงค์ให้เป็นที่รู้จักและเติบโตในตลาด ซึ่งถือเป็นทางเลือกใหม่ให้กลุ่มลูกค้าที่มองหาผลิตภัณฑ์ประกันชีวิตที่ให้ทั้งความคุ้มครองชีวิต และยังได้ประโยชน์จากการวางแผนทางการเงินระยะยาวแบบใหม่ เราจึงเล็งเห็นโอกาสที่จะเติบโตในตลาด โดยเฉพาะในกลุ่มเป้าหมายที่เป็นคนรุ่นใหม่ที่มีความรู้เรื่องการลงทุนหรือการวางแผนทางการเงินและขยายไปถึงลูกค้าทั่วไปที่กำลังมองหาผลิตภัณฑ์ประกันชีวิตที่ให้ทั้งความคุ้มครองและผลตอบแทนที่คุ้มค่า มีโอกาสได้รับผลตอบแทนสูงกว่ากรมธรรม์แบบสามัญทั่วไป” นายสาระ กล่าว
ทั้งนี้ แบบประกันดังกล่าวยังตอบโจทย์การลงทุนที่มีความเสี่ยงระดับต่างๆ ได้ตามความเหมาะสมของลูกค้าแต่ละคน โดยมีกองทุนที่ถูกคัดสรรมาเพื่อนำเสนอเป็นทางเลือกครอบคลุมทั้งการลงทุนในตราสารหนี้ ตราสารทุน และสินทรัพย์ทางเลือกต่างๆ อีกทั้งในระหว่างสัญญา ผู้เอาประกันสามารถปรับเปลี่ยนรูปแบบการลงทุน เพื่อให้ตรงกับรูปแบบการใช้ชีวิตที่ต้องการตามช่วงเวลาที่เหมาะสมได้อีกด้วย
นอกจากนี้ “เมืองไทยยูนิตลิงค์ 1” ยังเพิ่มความคล่องตัวให้แก่ผู้เอาประกัน โดย 1.ปรับเพิ่ม-ลดจำนวนเงินเอาประกันภัยได้ 2.ถอนเงินลงทุนบางส่วนออกมาได้ และ 3.เพิ่มเงินลงทุนตามต้องการ จึงช่วยให้แบบประกันนี้สามารถตอบโจทย์แผนการเงิน การลงทุน และความคุ้มครองได้อย่างหลากหลายในกรมธรรม์เพียงฉบับเดียว ตั้งแต่วัยเริ่มต้นการลงทุนที่อาจจะยอมรับความเสี่ยงได้สูง เพื่อโอกาสในการรับผลตอบแทนที่ดี วัยสร้างครอบครัวที่เลือกเพิ่มน้ำหนักให้กับความคุ้มครองชีวิต เพื่อเป็นการเพิ่มหลักประกันให้แก่ครอบครัว ไปจนถึงการวางแผนการเงินเพื่อการเกษียณที่อาจจะมุ่งเน้นการลงทุนที่ไม่เสี่ยงมากนัก